Retten i Hjørring har fredag afgjort, at en 32-årig skal i fængsel for at have truet og udøvet vold mod sin kæreste

Gentagende tilfælde af vold og trusler, fordelt over en periode på mere end fem måneder, fik i dag retslig konsekvens. Retten i Hjørring har fredag idømt en 32-årig mand en fængselsstraf på et år og tre måneder. Den 32-årige bliver dømt for i alt 10 tilfælde af vold og trusler mod sin kæreste. - Vi er fra anklagemyndighedens side tilfredse med dommen og straffen på fængsel i et år og tre måneder, fortæller politiets anklager, Jesper Sønderup, til TV 2 Nord. Jesper Sønderup oplyser desuden at den 32-årige er massivt forstraffet for lignende kriminalitet.